SL Uradni list Evropske unije L 49/8

SKUPNI UKREP SVETA 2006/119/SZVP

z dne 20. februarja 2006

o podaljšanju mandata posebnega predstavnika Evropske unije za mirovni proces na Bližnjem vzhodu

SVET EVROPSKE UNIJE JE –

ob upoštevanju Pogodbe o Evropski uniji in zlasti členov 14, 18(5) in 23(2) Pogodbe,

ob upoštevanju naslednjega:

(1) Mandat posebnega predstavnika Evropske unije (PPEU) za mirovni proces na Bližnjem vzhodu, kot je določen v Skupnem ukrepu Sveta 2003/873/SZVP z dne 8. decembra 2003 o podaljšanju in spremembi mandata posebnega predstavnika Evropske unije za mirovni proces na Bližnjem vzhodu (1), se izteče 28. februarja 2006.

(2) Svet je 14. novembra 2005 sprejel Skupni ukrep 2005/797/SZVP (2) o policijski misiji Evropske unije za palestinska ozemlja, EUPOL COPPS, v katerem je opredeljena posebna vloga PPEU.

(3) Svet je 12. decembra 2005 sprejel Skupni ukrep 2005/889/SZVP (3), s katerim je bila ustanovljena Misija pomoči Evropske unije za mejni prehod Rafa (EU BAM Rafah), v katerem je prav tako opredeljena posebna vloga PPEU.

(4) Na podlagi pregleda Skupnega ukrepa 2003/873/SZVP je treba pregledati mandat posebnega predstavnika in ga podaljšati za dobo 12 mesecev.

(5) PPEU svoj mandat izvaja v razmerah, ki se lahko poslabšajo in škodujejo ciljem skupne zunanje in varnostne politike, kot so opredeljeni v členu 11 Pogodbe –

SPREJEL NASLEDNJI SKUPNI UKREP:

Člen 1

Mandat g. Marca OTTE-ja kot posebnega predstavnika Evropske unije (PPEU) za mirovni proces na Bližnjem vzhodu se podaljša do 28. februarja 2007.

Člen 2

Mandat PPEU temelji na političnih ciljih Evropske unije v zvezi z mirovnim procesom na Bližnjem vzhodu.

Ti cilji vključujejo:

(a) rešitev soobstoja dveh držav, Izraela in demokratične, trdne, miroljubne in suverene Palestinske države, ki v miru živita druga ob drugi znotraj varnih in priznanih meja ter vzdržujeta normalne odnose s svojimi sosedi v skladu z Resolucijami Združenih Narodov 242, 338, 1397 in 1402 in načeli madridske konference;

(b) rešitev izraelsko-sirskega in izraelsko-libanonskega vprašanja;

(c) pošteno rešitev zapletenega vprašanja Jeruzalema in pravično, izvedljivo ter sporazumno rešitev problema palestinskih beguncev;

(d) zgodnji sklic mirovne konference, na kateri je treba obravnavati politične in gospodarske vidike ter zadeve, povezane z varnostjo, potrditi parametre politične rešitve in vzpostaviti realističen in natančno določen časovni okvir;

(e) vzpostavitev trajnostnih in učinkovitih ter z najboljšimi mednarodnimi standardi skladnih policijskih struktur, v Palestinski pristojnosti, v sodelovanju s programi Evropske skupnosti za izgradnjo institucij in drugimi mednarodnimi prizadevanji v širšem varnostnem okviru, vključno z reformo kazenskega prava;

(f) zagotavljanje prisotnosti tretje stranke na mejnem prehodu Rafa, da bi v sodelovanju s prizadevanji Evropske skupnosti za izgradnjo institucij prispevali k odprtju mejnega prehoda Rafa in vzpostavili zaupanje med izraelsko vlado in palestinsko oblastjo.

Ti cilji temeljijo na zavezanosti Evropske unije, da:

(a) sodeluje z vpletenima stranema in partnerji znotraj mednarodne skupnosti, še posebej v okviru bližnjevzhodne četverice, in si prizadeva, da se izkoristi vsaka priložnost za mir in dostojno prihodnost vseh ljudi na tem območju;

(b) še naprej nudi pomoč pri palestinskih varnostnih reformah, prizadevanjih za čim prejšnje volitve ter politične in upravne reforme;

(c) polno sodeluje v procesu vzpostavljanja miru in ponovne oživitve palestinskega gospodarstva kot dejavnika razvoja na tem območju.

PPEU podpira delo generalnega sekretarja/visokega predstavnika (GS/VP) na tem območju, med drugim tudi v okviru bližnjevzhodne četverice.

Člen 3

Da bi dosegli politične cilje, je PPEU pooblaščen, da:

(a) s strani Evropske unije zagotavlja aktivne in učinkovite prispevke k ukrepom in pobudam, ki vodijo do končne rešitve izraelsko-palestinskega, izraelsko-sirskega in izraelsko-libanonskega spora;

(b) spodbuja in vzdržuje tesne stike z vsemi vpletenimi stranmi v bližnjevzhodnem mirovnem procesu, drugimi državami na tem območju, članicami bližnjevzhodne četverice in drugimi zadevnimi državami, pa tudi z Združenimi narodi in drugimi ustreznimi mednarodnimi organizacijami, da bi s skupaj spodbudili mirovni proces;

(c) zagotavlja stalno prisotnost Evropske unije na samem prizorišču in v ustreznih mednarodnih organih ter je udeležen v procesu kriznega upravljanja in preprečevanja kriz;

(d) spremlja in podpira mirovna pogajanja med vpletenimi stranmi in, če je to primerno, ponudi nasvete Evropske unije oziroma njene dobre usluge;

(e) če je pozvan, prispeva k izvajanju mednarodnih sporazumov, doseženih med vpletenimi stranmi, in z njimi naveže stik po diplomatski poti, če ne ravnajo skladno z navedenimi sporazumi;

(f) posebno pozornost namenja dejavnikom, ki so pomembni za regionalno dimenzijo bližnjevzhodnega procesa;

(g) ohranja konstruktivne odnose s podpisnicami sporazumov v okviru mirovnega procesa in tako spodbuja spoštovanje temeljnih načel demokracije, med drugim spoštovanje človekovih pravic in pravne države;

(h) poroča o tem, kakšne so možnosti za posredovanje Evropske unije v mirovnem procesu in kako bi lahko najbolje nadaljevali s pobudami Evropske unije in tekočimi prizadevanji Evropske unije v okviru bližnjevzhodnega mirovnega procesa – npr. z delom Evropske unije pri palestinskih reformah – vključno s političnimi vidiki zadevnih razvojnih projektov Evropske unije;

(i) spremlja ukrepe vseh vpletenih strani za uresničitev časovnega načrta, in vse dejavnosti, ki bi lahko neugodno vplivale na izid pogajanj o dokončnem statusu, da bi bližnjevzhodna četverica lahko bolje ocenila, ali vse strani spoštujejo dogovore;

(j) spodbuja sodelovanje pri varnostnih vprašanjih v okviru Stalnega varnostnega odbora Evropske unije in palestinske uprave, ki je bil ustanovljen 9. aprila 1998, pa tudi na druge načine;

(k) prispeva k boljšemu razumevanju vloge Evropske unije pri posameznikih, ki odločilno vplivajo na oblikovanje javnega mnenja na tem območju;

(l) razvija in izvaja programe EU, povezane z varnostnimi vprašanji. V ta namen lahko PPEU pomaga strokovnjak, ki je zadolžen za praktično izvajanje operativnih projektov, povezanih z varnostnimi vprašanji;

(m) po potrebi svetuje vodji misije/policijskemu komisarju Koordinacijskega urada Evropske unije za podporo palestinski policiji (EUPOL COPPS);

(n) po potrebi svetuje vodji Misije pomoči Evropske unije za mejni prehod Rafa (EU BAM Rafa),

Člen 4

1. PPEU je odgovoren za izvajanje mandata, pri tem pa je podrejen GS/VP in njegovemu operativnemu vodenju. PPEU za vse odhodke odgovarja Komisiji.

2. Politični in varnostni odbor (PVO) ohranja tesen stik s PPEU in je glavna točka za stike s Svetom. PPEU v okviru svojega mandata od PVO prejema strateške smernice in politične predloge.

Člen 5

1. Referenčni finančni znesek za kritje odhodkov, povezanih z mandatom PPEU, je 1 200 000 EUR.

2. Odhodki, financirani iz vsote, določene v odstavku 1, se upravljajo v skladu s postopki in pravili, ki veljajo za splošni proračun Evropske unije, ob upoštevanju izjeme, da nobeno pred-financiranje ne ostane v lasti Skupnosti.

3. Upravljanje odhodkov se uredi s pogodbo med PPEU in Komisijo. Odhodki so upravičeni od 1. marca 2006.

4. Predsedstvo, Komisija in/ali države članice, po potrebi zagotovijo logistično podporo v regiji.

Člen 6

1. PPEU je v okviru svojega mandata in ustreznih razpoložljivih finančnih sredstev odgovoren za sestavo svoje ekipe, o čemer se posvetuje s predsedstvom ob pomoči GS/VP ter ob polni vključenosti Komisije. PPEU obvesti predsedstvo in Komisijo o končni sestavi ekipe.

2. Države članice in institucije Evropske unije lahko predlagajo začasno dodelitev svojega osebja za delo pri PPEU. Osebne prejemke osebja, ki ga PPEU začasno dodeli država članica ali institucija Evropske unije, krije zadevna država članica ali institucija Evropske unije.

3. Vsa delovna mesta razreda A, ki niso zapolnjena z začasno dodelitvijo osebja, Generalni sekretariat Sveta ustrezno objavi in o tem uradno obvesti tudi države članice in institucije Evropske unije in tako zaposli najbolje usposobljene kandidate.

4. Privilegiji, imunitete in dodatna jamstva, potrebna za dokončanje in tekoče izvajanje misije PPEU ter članov njegovega osebja, se opredelijo skupaj s strankami. Države članice in Komisija v ta namen zagotovijo vso potrebno podporo.

Člen 7

Praviloma PPEU osebno poroča GS/VP in PVO, lahko pa poroča tudi pristojni delovni skupini. GS/VP, Svet in Komisija prejemajo redna pisna poročila. PPEU lahko na priporočilo GS/VP in PVO poroča tudi Svetu za splošne zadeve in zunanje odnose.

Člen 8

Delovanje PPEU se zaradi zagotavljanja doslednosti zunanjepolitične dejavnosti Evropske unije usklajuje z delovanjem GS/VP, predsedstva in Komisije. PPEU organizira redne informativne sestanke za misije držav članic in delegacije Komisije. PPEU na terenu vzdržuje tesen stik s predsedstvom, Komisijo in vodji misij, ki mu pri izvajanju mandata pomagajo po svojih najboljših močeh. PPEU je prav tako v stiku z drugimi mednarodnimi in regionalnimi akterji na terenu.

Člen 9

Izvajanje tega skupnega ukrepa in njegova skladnost z drugimi prispevki Evropske unije za zadevno regijo se redno preverja. PPEU pred koncem junija 2006 GS/VP, Svetu in Komisiji predloži poročilo o napredku in do sredine novembra 2006 izčrpno poročilo o izvajanju mandata. Poročili sta osnova za oceno tega skupnega ukrepa v ustreznih delovnih skupinah ter s strani PVO. V okviru splošnih prioritet glede razporejanja virov GS/VP naslovi na PVO priporočila za sklep Sveta o podaljšanju, spremembi ali prenehanju mandata.

Člen 10

Ta skupni ukrep začne veljati na dan sprejetja.

Uporablja se od 1. marca 2006.

Člen 11

Ta skupni ukrep se objavi v Uradnem listu Evropske unije.

V Bruslju 20. februarja 2006 Za Svet Predsednik J. PRÖLL

(1) UL L 326, 13.12.2003, str. 46. Skupni ukrep, kakor je bil nazadnje spremenjen s Skupnim ukrepom 2005/796/SZVP (UL L 300, 17.11.2005, str. 64).

(2) UL L 300, 17.11.2005, str. 65.

(3) UL L 327, 14.12.2005, str. 28.